Fostul premier Florin Cîțu (PNL) îl cheamă cu insistență pe premierul Marcel Ciolacu (PSD) la o dezbatere pe teme economice.
În prezent, Cîțu este senator PNL și critică în mod constant prestația în domeniul economic a guvernului condus de președintele PSD, Marcel Ciolacu. Cea mai recentă luare de poziție a lui Cîțu apare într-un mesaj pe care l-a postat pe facebook în ziua de 9 mai 2024.
“În 2022 și 2023 a revenit guvernarea socialistă în România. Susținută la cel mai înalt nivel. Cine nu o susținea era eliminat . Rezultate: deficitul bugetar a crescut în 2022 și 2023. În 2023 deficitul bugetar este mai mare decât cel din pandemie. Atât de mare este furtul din buget. Mai mult, România are din nou cea mai mare inflație din UE și se împrumută la cele mai mari dobânzi. Iar deficitul bugetar mai mare a dus la creșterea împrumuturilor. Economia s-a prăbușit. În 2021 economia creștea cu 6% pe an acum cu puțin peste 1%”, susține fostul premier Cîțu.
“Marcele, te aștept oriunde și oricând, chiar și la televiziunile tale de casă. Ai curaj? Vrei să ajungi președinte și nu ai curaj să facem o dezbatere pe teme economice?”, scrie Florin Cîțu la finalul mesajului său de pe facebook.